Laat sy Liefde jou Lei: Glo jy die beste? - www.bybelkennis.co.za
by Mitch Kalp · Published 06/03/2013 · Updated 28/09/2014
Laat sy Liefde jou Lei: Glo jy die beste? – Milanie Vosloo
Glo jy die beste?
"Word wakker, jy wat slaap; staan op tussen die dooies uit, en Christus sal jou verlig." Efesiёrs 5:14b
Ons kan onsself soveel nonsens wysmaak! Dis waarom ons dan die geneigdheid het om die slegste van 'n situasie of ander te verwag.
En dan … maak ons die verkeerde aannames. Ons neem aan dat dinge net nie goed gaan uitwerk nie, dat ander mense die slegste van ons dink en dat ons nie iets kan doen nie omdat ons in 'n patroon verval het om die lewe deur negatiewe brille dop te hou.
Om positief te leef beteken nie dat ons naïef oor die werklikheid is en onrealistiese verwagtinge het nie. Dit beteken eenvoudig dat ons met 'n gesuiwerde hart leef wat met verwagting na 'n situasie en mense kyk. Doen ons dit, is dit asof ons in die proses 'n positiewe uitkoms visualiseer en onbewustelik en bewustelik werk om daardie prentjie te laat realiseer.
Positiewe mense is gelukkige mense juis omdat hulle dit regkry om hul opbouende gedagtes op ander te projekteer. Omdat hulle glo dat daar goeie dinge gaan gebeur, is hulle deel van 'n positiewe sisteem wat die beste wél laat gebeur. Omdat hulle die beste van ander glo, weet mense dit en probeer hulle om in alle gevalle aan daardie verwagtinge te voldoen.
Gaan leef vandag met 'n hart wat gevul is met positiewe denke oor dit wat gaan gebeur, ander mense én jouself. Jy sal verras wees oor die eindresultaat!